Żewġ nisa anzjani ta’ 81 u 77 sena rispettivament weġġgħu gravi wara li t-Tlieta ittajru minn karozza fi Pjazza Anton De Paul f’Raħal Ġdid. L-inċident seħħ għall-ħabta tal-erbgħa u nofs ta’ filgħaxija meta l-anzjani li jgħixu Raħal Ġdid stess, ntlaqtu minn karozza tat-tip Kia li kienet misjuqa minn mara ta’ 33 sena minn Ħal Tarxien. Fuq il-post issejħet ambulanza li ħadet liż-żewġ anzjani l-Isptar Mater Dei fejn it-tnejn instab li weġġgħu gravi. Dwar dan il-każ infetħet inkjesta mmexxija mill-Maġistrat tal-Għassa Ian Farruġia. L-investigazzjonijiet tal-Pulizija għadhom għaddejjin.